b'\n_START_ARTICLE_\nRekord\n_START_PARAGRAPH_\nRekord kommer av latin recordari som betyr \xc3\xa5 minnes eller huske, videref\xc3\xb8rt til engelsk record, i betydningen \xc3\xa5 notere. En rekord omtales gjerne som en bestenotering._NEWLINE_Rekord refererer vanligvis til en m\xc3\xa5lbar prestasjon, eller et resultat bedre enn en tidligere prestasjon eller resultat.\n_START_SECTION_\nOffisielle vs. uoffisielle\n_START_PARAGRAPH_\nDet skilles mellom en offisiell rekord og en uoffisiell rekord._NEWLINE_En offisiell rekord er en prestasjon vurdert av en instans eller organisasjon etter et sett regler og godkjent (ratifisert) som ny rekord._NEWLINE_En uoffisiell rekord er en prestasjon som blir kjent og gjerne offentlig akseptert som det beste som er gjort innen en genre. Et irsk selskap som hadde spesialisert seg p\xc3\xa5 faktakunnskap hovedsakelig fra naturen utviklet en \xc3\xa5rlig bok som presenterer oppdaterte rekorder fra mange ulike arenaer. Boken heter Guinness rekordbok og det er utarbeidet et system for \xc3\xa5 f\xc3\xa5 et spekter av spesielle rekorder godkjente, og gitt innpass i denne boken. Guinness rekordbok er ledende i \xc3\xa5 gj\xc3\xb8re uoffisielle rekorder offisielle.\n_START_SECTION_\nSportsrekorder\n_START_PARAGRAPH_\nRekord innen sportsterminologi refererer til en prestasjon, eller et resultat bedre enn en tidligere prestasjon eller resultat. I idrett er det er krav at prestasjonene kan fysisk m\xc3\xa5les og sammenlignes._NEWLINE_Rekorder har ulike niv\xc3\xa5er, der det laveste niv\xc3\xa5et gjerne er et individs personlige rekorder, ofte omtalt som \xc2\xabpers\xc2\xbb, og det h\xc3\xb8yeste niv\xc3\xa5et er verdensrekord. En rekord er ofte geografisk fordelt fra klubbrekord eller mindre lokale omr\xc3\xa5der, for eksempel en kretsrekord, til nasjonal rekord, f.eks. norsk rekord, og internasjonale rekorder. Det er ogs\xc3\xa5 vanlig \xc3\xa5 registrere rekorder for ulike stevner og mesterskap. En bane, eller arrang\xc3\xb8rsted vil ogs\xc3\xa5 registrere det beste som er gjort p\xc3\xa5 det enkelte sted.'